มิลล์คอนลุ้นเป้า2หมื่นล.ผลกรีนมิลล์
มิลล์คอน เตรียมปรับเป้ายอดขายปีนี้ขึ้นเป็น 2 หมื่นล้านบาท หลัง “กรีนมิลล์” เดินเครื่องเชิงพาณิชย์เร็วกว่าคาด
18 พ.ค. 2555

มิลล์คอน เตรียมปรับเป้ายอดขายปีนี้ขึ้นเป็น 2 หมื่นล้านบาท หลัง “กรีนมิลล์” เดินเครื่องเชิงพาณิชย์เร็วกว่าคาด
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัสทรีส์ (MILL) เปิดเผยว่า บริษัทเตรียมปรับเป้ายอดขายปีนี้เพิ่มขึ้นจากเป้าหมายเดิม 1.7 หมื่นล้านบาท เป็น 2 หมื่นล้านบาท 
ทั้งนี้ เนื่องจากโครงการกรีนมิลล์สามารถเดินเครื่องการผลิตเชิงพาณิชย์ได้เร็วกว่ากำหนด ซึ่งรับรู้รายได้เต็มที่ในไตรมาส 2 ทำให้ผลประกอบการขยายตัวโดดเด่น นอกจากนี้บริษัทได้ขยายฐานลูกค้าและพัฒนาผลิตภัณฑ์ครบวงจร 
“ผลดำเนินงานปีนี้จะขยายตัวไม่ต่ำกว่า 10-15% หรือ 1.7 หมื่นล้านบาท จากปีก่อน 1.5 หมื่นล้านบาท เป็นผลจากโครงการกรีนมิลล์ที่เห็นการเปลี่ยนแปลงอย่างมีนัยสำคัญ ผลักดันให้อัตรากำไรขั้นต้นเพิ่มขึ้น” 
นายสิทธิชัย กล่าวถึงผลประกอบการไตรมาสแรกปีนี้ว่า มีกำไรสุทธิ 111 ล้านบาท เกือบเท่ากับทั้งปีก่อนที่มีกำไร 113 ล้านบาท โดยมีกำไรขั้นต้นก่อนหักดอกเบี้ยภาษีและค่าเสื่อม (อีบิตดา) 270 ล้านบาท ซึ่งถือว่าอีบิตดาและกำไรดีที่สุดเป็นประวัติการณ์ เป็นผลจากการควบคุมต้นทุนดำเนินงาน โครงการกรีนมิลล์เริ่มเดินเครื่องผลิตและไม่มีการเก็งกำไรเหล็ก 
“กำไรไตรมาสแรกปีนี้ 111 ล้านบาท เกือบเท่าทั้งปีก่อน จึงเตรียมปรับเป้ายอดขายปีนี้จาก 1.7 หมื่นล้านบาท ขึ้นเป็น 2 หมื่นล้านบาท” ผู้บริหารกล่าว 
ทั้งนี้ มิลล์คอนเป็นผู้ผลิตและจำหน่ายเหล็กเส้นและเหล็กโครงสร้างครบวงจร ส่วนโครงการ Green Mill เป็นโครงการที่สร้างขึ้นมาเพื่อผลิตบิลเล็ตทั้งระดับ Commercial Grade ซึ่งเป็นวัตถุดิบสำคัญในการผลิตเหล็กเส้น เหล็กข้ออ้อย และ Billet ระดับ Special Grade เพื่อสร้างสินค้าที่มีมูลค่าสูง ซึ่งจะผลักดันยอดขายให้สูงขึ้น